༧རྒྱལ་དབང་སྐུ་ཕྲེང་གསུམ་པ་བསོད་ནམས་རྒྱ་མཚོ་ནི་སོག་པོ་ཐུ་མེད་རྒྱལ་པོ་ཨལ་ཏན་ཁཱན་གྱིས་ཏཱ་ལའི་བླ་མ་ཞེས་མཚན་གསོལ།ཁོང་སྐུ་ཞི་བར་གཤེགས་པའི་རྗེས་སྐུ་རབས་གོང་མ་རྗེ་དགེ་འདུན་གྲུབ་དང་དགེ་འདུན་རྒྱ་མཚོ་རྣམ་གཉིས་ལའང་ཆེ་བརྗོད་ཀྱི་མཚན་འདི་ཉིད་སྦྱར།སོག་པོ་ནང་པའི་བསྟན་པར་ལན་གཉིས་བསྒྱུར་ཞེས་པའི་ལན་གཉིས་པའི་དུས་སུ་ཁོང་ནས་བོད་རྒྱུད་ནང་བསྟན་སྤྱི་དང་ལྷག་པར་རི་བོ་དགེ་ལྡན་པའི་བསྟན་པ་ཡུལ་དེ་ཉིད་དུ་དར་སྤེལ་རྒྱ་ཆེར་མཛད།ཁོང་གིས་སྐུ་འབུམ་བྱམས་པ་གླིང་དང་།ལི་ཐང་དགའ་ལྡན་ཐུབ་ཆེན་ཆོས་འཁོར་གླིང་།རྣམ་རྒྱལ་གྲྭ་ཚང་སོགས་ཕྱག་བཏབ།ཕྱི་ལོ་༡༥༨༡ལོར་ཆབ་མདོ་བྱམས་པ་གླིང་དགོན་པའི་ཁྲི་ལ་ཕེབས་ཏེ་ཟླ་བ་དྲུག་ཙམ་རིང་དགོན་པ་དེའི་ཁྲི་པ་བཅུ་གསུམ་པའི་ཐུགས་འགན་བཞེས།